Koporje

Koporje (russisk: Копорье, finsk: Kaprio, estisk: Kaporje) er en festning i det historiske landskapet Ingermanland, som siden 1703 tilhører Russland. Festningen er avlang med fire runde tårn og et intrikat portsystem. Den ligger på et lite berg omgitt av bekkekløfter i nord og vest. Festningsruinen er åpen for besøkende. Historie Den tyske orden bygde i 1240 et første forsvarsverk i tre ved Koporjebukten. Det ble ødelagt året etter av Aleksandr Nevskijs novgorodske styrker. Den første Novgorod-krøniken forteller at Dmitrij av Pereslavl, sønn av Aleksandr Nevskij, bygde en festning lengre inne i landet, langs den lille elven Koporka, i 1280. Dmitrij ble styrtet under et opprør i 1282 og festningen ble rasert. Denne delen av Ingermanland ble stående uten et fast forsvar mot svenskene. Novgoroderne gjenoppbygde festningen i Koporje i 1297. Det skjedde samtidig med de store festningsanleggene i Nöteborg og Jama. Festningen ble beleiret mange ganger under de svensk-novgorodske krigene. På 1500-tallet, etter at Novgorod var blitt forent med Moskvariket, ble festningen forsterket, så den kunne motstå kanonild. Det ble bygd en kirke inne på festningsområdet. Det fantes også garnisonsbygninger i tre, en kommandantbolig med uthus, staller og ammunisjons- og proviantlagre. På utsiden vokste det frem en liten bosetning. Russerne måtte overgi Koporje til svenskene under den nordiske tjuefemårskrigen, men gjenerobret den i 1590 og beholdt den ved freden i Teusina. Svenskene inntok på nytt Koporje under den ingermanlandske krigen. Koporje ble, i likhet med Nöteborg, Jama og Ivangorod, sete for ett av fire len i Svensk Ingermanland. Festningene i Koporje og Jama ble militært sett uviktige, og i 1681 foreslo guvernøren i Svensk Ingermanland å rive begge. Festningen var i dårlig forfatning og tynt bemannet idet russerne inntok Ingermanland under den store nordiske krig. Russerne erobret festningen for godt i 1703. I 1763 ble festningen nedlagt ved et dekret fra Katarina den store. Referanser Eksterne lenker (en) Koporye fortress – kategori av bilder, video eller lyd på Commons